Hui s'ha inaugurat el nou Centre de Recepció de Visitants habilitat en la Casa dels Berenguer
28 de febrer 2018

![Imagen 1](/media/xhgnl0v0/26img_1488_cuerpo.jpg)![Imagen 2](/media/dcxp1ce0/26img_1448_cuerpo.jpg)

Este matí s'ha inaugurat el nou Centre de Recepció de Visitants habilitat en la Casa dels Berenguer. Este nou espai consta de diverses sales dedicades a cadascuna de les possibilitats que oferix el municipi a l'hora de visitar-lo. Sota el lema ‘Sagunt des del cor’, este serà el punt de partida dels qui decidisquen conéixer la ciutat i la seua àmplia oferta turística, cultural, patrimonial o gastronòmica. Tot açò a través de nous i atractius audiovisuals que acompanyaran al turista durant el recorregut pel centre.

A l'acte ha assistit l'alcalde de Sagunt, Quico Fernández, la regidora de Turisme, Natalia Antonio, la diputada de Turisme i responsable del Patronat de Turisme de València, Pilar Moncho, ja que este projecte està finançat per la Diputació de València per un import de 100.000 €, així com el director del Patronat de Turisme, Evarist Caselles, i el membre de l'Equip de Govern, Francisco Crispín.

![](/media/onfl2rit/26img_1397_cuerpo.jpg) 

L'alcalde de Sagunt, Quico Fernández, durant la seua intervenció ha agraït en primer lloc al Patronat per finançar el projecte, així com al departament de Turisme, a la seua regidora, tècnics i tècniques i a l'empresa que ho ha dut a terme. “**Tot es resumix en el nom que hi ha a l'entrada i en el títol ‘Sagunt des del cor’, el cor com a emoció perquè visitem els llocs, perquè sentim emocions a vegades històriques, gastronòmiques, de paisatges, emocions de tot tipus. Afortunadament nosaltres tenim emocions per a tots els gustos i justament, este espai és el cor de la ciutat des del qual volem gestionar el turisme i buscar fórmules de col·laboració perquè realment hi haja la possibilitat de descobrir les meravelles que té la nostra ciutat**”, assegura Fernández.

La regidora de Turisme, Natalia Antonino, per la seua banda convida “**a tot el món que passe pel centre per a poder buscar totes les alternatives turístiques que tenim en el municipi, que són moltíssimes**”. Antonino destaca el gran potencial de Sagunt i assenyala que un dels principals objectius és que “**tot el món puga estar a Sagunt més d'un dia, que la visita s'allargue perquè puguen disfrutar del nostre patrimoni, de la nostra cultura, de les platges, de la gastronomia, en definitiva, del potencial que té Sagunt**”.

![](/media/mdwkqphd/26img_1425_cuerpo.jpg)  
 

La diputada de Turisme i responsable del Patronat de Turisme de València, Pilar Moncho, afirma que és “**una gran satisfacció comprovar a peu d'obra que el projecte que presentem fa quasi un any és hui una realitat. Esta era una casa sense vida i li heu posat el cor perquè comence a bategar i siga una casa acollidora, com contempla la Llei del Turisme perquè hem de ser capdavanters en hospitalitat i amabilitat**”. A més, Moncho recorda que l'objectiu final d’este projecte “**va més enllà i perseguix traçar un nou eix de distribució del turisme el primer punt del qual és la Casa dels Berenguer però que comptarà amb altres dos centres estratègics, la Via del Pòrtic i les instal·lacions del Pantalà al costat de l'Alt Forn. I des de la Diputació estem orgullosos d'acompanyar-vos en este viatge que captiva i seduix el visitant**”.

Finalment, l'alcalde de Sagunt destaca que Sagunt “**ja és una ciutat turística, Sagunt ja és un projecte consolidat, no solament pels reconeixements que hem tingut, sinó perquè està notant-se en la ciutat, està molt més viva, hi ha molta més afluència de visitants i de turistes que està repercutint en la recuperació econòmica i en la de l'ocupació**”. En este sentit, Fernández recorda que a principis de legislatura l'Equip de Govern “**tenia estratègies de ciutat i de progrés, una era la reindustrialització i la potenciació del teixit industrial i una altra la potenciació del turisme, del patrimoni i de la cultura com a eix fonamental per a esta recuperació**”.

![](/media/ljjnpi5g/26img_1459_cuerpo.jpg)  
  
![](/media/yf3hgy32/26img_1509_cuerpo.jpg)  
  
 

*   [](http://www.facebook.com/sharer.php?u=https://aytosagunto.es/va/actualitat/hui-s-ha-inaugurat-el-nou-centre-de-recepcio-de-visitants-habilitat-en-la-casa-dels-berenguer/ "Facebook")
*   [](http://twitter.com/share?url=https://aytosagunto.es/va/actualitat/hui-s-ha-inaugurat-el-nou-centre-de-recepcio-de-visitants-habilitat-en-la-casa-dels-berenguer/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/hui-s-ha-inaugurat-el-nou-centre-de-recepcio-de-visitants-habilitat-en-la-casa-dels-berenguer/ "Linked In")
*   [](mailto:?body=https://aytosagunto.es/va/actualitat/hui-s-ha-inaugurat-el-nou-centre-de-recepcio-de-visitants-habilitat-en-la-casa-dels-berenguer/)